钦定古今图书集成/明伦汇编/官常典/第353卷 > 弋谦
## 钦定古今图书集成/明伦汇编/官常典/第353卷 > 弋谦

按《明外史》本传：“谦，代人，永乐九年进士。除监察御史，
出按江西，言事忤旨，贬峡山知县，复坐事免归。仁宗
在东宫，素知谦骨鲠，及嗣位，召为大理少卿，直陈时
政，多见纳。既复言五事，词太激，帝乃不怿。尚书吕震、
吴中、侍郎吴廷用、大理卿虞谦等因劾谦诬罔。都御
史刘观，令众御史合纠谦。帝召杨士奇等言之，士奇”
对曰：“谦不谙大体，然心感超擢恩，欲图报耳。主圣则
臣直，惟陛下优容之。”帝乃不罪谦，然每见谦，词色甚
厉。士奇从容言：“陛下诏求直言，谦言不当触怒，外廷
悚惕，以言为戒。今四方朝觐之臣皆集阙下，见谦如
此，将谓陛下不能容直言，而谦之名愈彰矣。”帝惕然
曰：“此固朕不能容，亦吕震辈迎合，以益朕过，今自当
置谦。”遂免谦朝参，令专视司事。言事者益少。帝复召
士奇曰：“朕怒谦矫激过实耳。朝臣果月馀无言，尔语
诸臣白朕心。”士奇曰：“臣空言，不足信。乞亲降玺书。”遂
令就榻前书敕引过，谕百官无以谦为戒，而复谦朝
参。已，中官采木四川，贪横。帝召谦谕曰：“尔清鲠，为朕
往治之。”乃擢谦副都御史，赐钞以行，遂罢采木之役。
宣德初，交阯右布政戚逊以贪淫黜，命谦往代。王通
弃交阯，谦亦论死。正统初，释为民。土木之变，谦布衣
走阙下，荐通及甯懋、阮迁等十三人皆奇才可用。众
议以通副石亨，谦请专任通，事遂寝。廷臣以谦负重
名，奏留之，亦不报。景泰二年复至京，疏荐通等，语侵
于谦。谦奏：“乞录通等，命弋谦代臣总军务。”帝不许，罢
归。未几卒。仁宗性宽大，容直言，谦以故得无罪，反责
吕震等。而黄骥言西域事，帝亦诮震而行其言。